dh-unibe/image-text_koenigsfelden-charters-post-1500 huggingface dataset:
Ich, Uͤly Hüpscher vonn Buͤblikenn, ✳ bekenn mich mit dysem brieff, ✳ das ich einen acker mit aller zü gehoͤrd, ✳ gelaͤgenn
im twing ze Wolenschwyl, ✳ stost zü der Walchen ✳ an die sträs, ✳ so inn den dorff bach gätt, ✳ tritt uff Hüpschers mattn̄,
so etwan ein acker ist gewaͤsenn, ✳ unnd lit uff bed sitten an Meringers guͤtt, ✳ ob einer mattn̄, nempt man die ✳
Huͤtterin, ✳ hätt Hanns Huͦber vonn Maͤgenwyl ✳ unnd gätt die landsträs da zwüschen durch, ✳ ist lechenn von Hapspurg, ✳ von dem frommen unnd wysenn Cuͦnrattn̄ ✳ Ragorn ✳ in namen ✳ unnd usz bevell ✳ der hochwyrdigen und geystlichenn fròwen, aͤptissin ✳ unnd gemeyner convent fròwen ✳ der küncklichen stifft Küngsfelden, ✳ minen gnädign̄ froͧwenn
unnd herrē, ✳ ze rächtem manlechenn enpfang₎ hab ✳ näch inhalt des lechen brieffs, ✳ den ich von genamptm̄ hoͧffmeyster enpfangen, ✳ im öch gelopt ✳ und geschworn hab ✳ da vonn ✳ unnd mit gewertig ✳ gedienstig ✳ unnd gehorsam
ze sind ✳ unnd alles das ze tünd, ✳ das ein lechen man ✳ sinē lechen froͧwen ✳ unnd herren ✳ von wägen ir lechen ✳ von
billichem rechtenn ✳ tün sol ✳ unnd ze tünd verbunden ist, ✳ alles näch manlechens unnd landsrecht ungevarlich, ✳ mit urkünd dis brieffs, ✳ der des zü wärer sycherheyt mit des frommē, vestenn junckher Hanns Rüdolffen Sägissers, schult¬ ✳
hessens zü Melling₎, angehäncktm̄ sygel, ✳ im ✳ unnd sinen erbenn anͧ schadnn̄, ✳ verwart gebenn ist ✳ uff Petri ꝫ
Pauly, ✳ der zweyen zwölff bottn̄, ✳ naͤch Cristi geburt zalt fuͤnfftzechn̄ hundert ✳ unnd nün jär.
1509 ✳
41 ✳
Nͦ✳ 79 ✳
K ✳ V ✳ 9 ✳
Staatsarchiv
AARGAU
Konigsf. 873
Uͤly Huͤpscheˀ